Maria Magdalena - www.bybelkennis.co.za
Maria Magdalena – Francois Malan
My vraag gaan oor Maria Magdalena. Is dit die Maria wat van die stad Magdalena afkomstig is? Was die stad bekend as 'n bose plek? Waar kan ek meer leer oor Maria Magdalena?
1 Maria Magdalena kom waarskynlik, volgens haar naam, van die stadjie Magdala, waarskynlik die stadjie 6 km noord van die stad Tiberias aan die see van Galilea.
Sy word in die Nuwe Testament genoem in 12 tekse:
Mt 27:56 teenwoordig by die kruisiging van Jesus (Mk 15:40; Joh 19:25)
Mt 27:61 Vrydagaand by die graf van Jesus (Mk 15:47)
Mt 28:1 Sondagoggend by die leë graf van Jesus met 'n engel daarby (Mk 16:1; in Lk 24:10 is Maria Magdalena een van die vroue wat dit vir die apostels gaan vertel het. Joh 20:1 het 'n hele verhaal hieroor, met Joh 20:11-18 wat vertel van die verskyning van Jesus aan Maria Magdalena.
Mk 16:9 Nadat Jesus vroeg die oggend op die eeste dag van die week opgestaan het, het Hy eerste verskyn aan Maria Magdalena, uit wie Hy voorheen sewe duiwels uitgedryf het.
Lk 8:2 met sy preekreise met die apostels saam met Jesus, is daar ook 'n aantal vroue wat van bose geeste en siektes genees is, naamlik Maria Magdalena uit wie sewe demone uitgegaan het, ens.
2 Nee, Magdala was nie noodwendig 'n bose plek nie, maar op verskillende plekke in die land het Jesus duiwels uitgedryf uit mense.
3 Die 12 tekse hierbo is al wat ons vir seker weet van Maria Magdalena. Maar later, in die apokriewe geskrifte en in verskillende kerke is daar baie fantastiese stories oor Maria Magdalena wat nie historiese feite is nie, maar die gedagtes van mense wat baie van mekaar verskil oor wat die bose geeste is wat uit haar uitgedryf is, watter soort vrou sy was, en wat haar verhouding met Jesus sou gewees het.